กทม. บูรณาการความร่วมมือ เร่งจัดระเบียบสายไฟฟ้า-สายสื่อสาร เพื่อความปลอดภัยของประชาชน
นายขจิต ชัชวานิชย์  ปลัดกรุงเทพมหานคร เปิดเผยว่า กรุงเทพมหานครบูรณาการความร่วมมือกับสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) การไฟฟ้านครหลวง ผู้ประกอบกิจการโทรคมนาคมและหน่วยงานที่เกี่ยวข้อง ในการจัดระเบียบสายสื่อสารต่างๆ ทั้งสายสื่อสารและสายไฟฟ้า รวมทั้งในส่วนที่กรุงเทพมหานครรับผิดชอบดำเนินการก่อสร้างท่อร้อยสายสื่อสารใต้ดินปัจจุบันได้ดำเนินการก่อสร้างท่อร้อยสายสื่อสารใต้ดินเสร็จแล้ว เป็นระยะทาง 7 กม. ประกอบด้วย บริเวณถนนวิทยุ  ถนนรัชดาภิเษก และถนนนราธิวาสราชนครินทร์ซึ่งแล้วเสร็จบางส่วนสำหรับแนวทางการจัดระเบียบสายสื่อสารและสายไฟฟ้าลงใต้ดิน กรุงเทพมหานครได้ดำเนินการมาตั้งแต่ปี 2561–2564 จำนวน 40 เส้นทาง ระยะทางประมาณ 143.72 กิโลเมตร  ดำเนินการเสร็จสิ้น จำนวน 19 เส้นทาง ระยะทางประมาณ 119 กิโลเมตร และอยู่ระหว่างดำเนินการ จำนวน 21 เส้นทาง ระยะทางประมาณ 24.72 กิโลเมตร ในส่วนของแผนดำเนินการในอนาคต จะดำเนินการนำสายสื่อสารลงใต้ดินตามแผนที่วางไว้ เพื่อความปลอดภัยในชีวิตและทรัพย์สินของประชาชน